Կասկածելի իրադարձությունների, չբացահայտված սպանությունների, գաղտնի մնացած խոստովանությունների, անավարտ ու բարդ դատավարությունների, ունեցվածքի անհամաձայնությունների, ընտանեկան վեճերի, մթին գաղտնիքների, անլուծելի առեղծվածների հետ կապված գաղտնի տեղեկություններ էր ուզում իր ջինից, հիմնավոր տեղեկատվություն' իր հաճախորդներին օգտակար լինելու համար: Օրինակ' եթե մեկը հորից մնացած արժեքավոր փաստաթուղթ է կորցրել, տեղն իմանալու համար գալիս է Բանու մորաքրոջ մոտ: Թուղթ ու գիր արված կանայք էլ էին ծեծում նրա դուռը' իմանալու, թե ով է իրենց թուղթուգիր արել: Մի անգամ մի հղի կին էր եկել, հանկարծակի հիվանդացել էր, ու վիճակն օրեցօր ավելի էր վատանում: Աղուլու Բեյի հետ խորհրդակցելուց հետո Բանու մորաքույրը կնոջն ասաց, որ այգու անպտուղ լիմոնի ծառի տակը փորի, այնտեղ մանուշակագույն թավշե պարկի մեջ մի կտոր ձիթապտղի օճառ կգտնի' վրան խրված սեփական եղունգները: Կնոջը նախանձող հարևանն էր թուղթուգիր արել: Բանու մորաքույրը պատմեց, բայց վիճակն ավելի չբարդացնելու համար չասաց հարևանի անունը: Մի քանի օր հետո ստացավ կնոջ առողջանալու լուրը: Կարճ ասած, մինչ այսօր Բանու մորաքույրը Աղուլու Բեյի ծառայություններից այս կերպ էր օգտվել: Բացի մեկից: Միայն մի անգամ էր իր համար մի բան խնդրել նրանից: Հատուկ հարցրել էր' ո՞վ է Ասյայի հայրը: